
QË NDRYSHOJNË KUSHTETUTËN DHE KONVENTËN E BASHKIMIT NDËRKOMBËTAR TË TELEKOMUNIKACIONEVE (GJENEVË, 1992), TË NDRYSHUAR NGA KONFERENCA FUQIPLOTË (GUADALAJARA 2010)”

Konferenca Fuqiplotë e Bashkimit Ndërkombëtar të Telekomunikacioneve (ITU), zhvilloi punimet nga data 4 - 22 tetor 2010, në Guadalajara të Meksikës. Kjo konferencë, që zhvillohet një herë në katër vjet me pjesëmarrjen e delegacioneve përfaqësuese të shteteve anëtare dhe përcakton politikën dhe planet e ITU-së, shqyrton e miraton propozimet për amendimet e Kushtetutës dhe konventës, përcakton bazën e ndarjes së buxhetit të ITU-së, zgjedh anëtarët e Këshillit, si dhe të gjithë funksionarët e lartë të ITU-së. 

Në Konferencën Fuqiplotë (Guadalajara, 2010) u miratuan aktet finale që ndryshojnë Kushtetutën dhe konventën e ITU-së, të miratuara në Gjenevë (1992), të amenduara nga Konferenca Fuqiplotë (Kyoto, 1994), Konferenca Fuqiplotë (Minneapolis, 1998), Konferenca Fuqiplotë (Marrakesh, 2002) dhe nga Konferenca Fuqiplotë (Antalia, 2006).

Shqipëria është anëtare në ITU që në vitin 1992. ITU-ja është organizata ndërkombëtare brenda sistemit të Kombeve të Bashkuara ku qeveritë dhe sektorët privatë koordinojnë rrjetet dhe shërbimet globale të telekomunikacionit. Bashkimi Ndërkombëtar i Telekomunikacionit është i organizuar dhe funksionon në përputhje me:

· Kushtetutën e ITU-së;

· Konventën e ITU-së;

· Rregulloren administrative.

Kushtetuta e ITU-së, amendimet e së cilës paraqiten për ratifikim në këtë projektligj, përbën dokumentin bazë institucional, ku përcaktohen objektivat e organizimi i saj, si dhe të drejtat e detyrat e anëtarëve të saj.
ITU ka këtë strukturë organizative:

· Konferenca e Fuqiplotëve;

· Këshilli i ITU-së;

· Konferenca Botërore e Telekomunikacioneve Ndërkombëtare;

· Sektori i Standardizimeve;

· Sektori i Zhvillimit;

· Sektori i Radiokomunikacionit;

· Sekretariati i Përgjithshëm.

Konventa e ITU-së, amendimet e së cilës paraqiten për ratifikim në këtë projektligj, përbën dokumentin bazë që mbështet dhe plotëson Kushtetutën e Bashkimit Ndërkombëtar të Telekomunikacionit. Konventa përcakton funksionimin e të gjitha hallkave organizative të Bashkimit Ndërkombëtar të Telekomunikacionit. 

Në bazë të nenit 55, të Kushtetutës, dhe të nenit 42, të konventës së ITU-së, çdo amendim i Kushtetutës apo i konventës, i miratuar nga një Konferencë Fuqiplotë duhet që, si e tërë apo në formën e një instrumenti të vetëm, të hyjë në fuqi në një datë të caktuar në konferencën ndërmjet shteteve, që kanë depozituar para kësaj date instrumentet e tyre të ratifikimit, pranimit ose miratimit. Data për hyrjen në fuqi të amendimeve të fundit të Kushtetutës dhe konventës, e përcaktuar nga Konferenca Fuqiplotë (Guadalajara, 2010) është  1 janar 2012.

Me ligjin nr.8430, datë 14.4.1998, “Për ratifikimin e Kushtetutës dhe konventës së Bashkimit Ndërkombëtar të Telekomunikacioneve (Gjenevë, 1992)”, vendi ynë ka ratifikuar Kushtetutën dhe konventën e ITU-së, si dhe ka nënshkruar e ratifikuar të gjitha ndryshimet e miratuara në konferencat fuqiplote të ITU-së, me ligjin nr.9370 datë 14.4.2005, “Për ratifikimin e instrumenteve që ndryshojnë Kushtetutën dhe konventën e Bashkimit Ndërkombëtar të Telekomunikacioneve (Gjenevë, 1992)”, të ndryshuara nga Konferenca Fuqiplotë (Kyoto, 1994; Minneapolis, 1998; Marrakesh, 2002), ndërsa me ligjin nr.10321, datë 23.9.2010, janë ratifikuar ndryshimet e miratuara në Konferencën Fuqiplotë (Antalia, 2006). 

Në zbatim të Kushtetutës së ITU-së, del i nevojshëm ratifikimi i akteve finale të Konferencës Fuqiplotë (Guadalajara 2010), të nënshkruara në vitin 2010 në Guadalajara, Meksikë, nga përfaqësuesi i delegacionit shqiptar, i pajisur me Letrat Kredenciale nga ana e Ministrisë së Punëve të Jashtme.  

Ndryshimet e miratuara në Kushtetutë dhe në konventë bëjnë disa përcaktime plotësuese, përkatësisht në nenin 28, të Kushtetutës, dhe në nenin 33, të Konventës. Këto ndryshime janë minimale dhe lidhen me mënyrën e funksionimit të ITU-së. 

Konkretisht, ndryshimi i miratuar në nenin 28 saktëson që për çdo shtet anëtar, në rast kërkese për zvogëlimin e kuotës së detyrimit, ndryshimi i kësaj kuote nuk duhet të jetë më i madh se 15%, me përjashtim të rasteve të jashtëzakonshme. Ndryshimet e propozuara nuk shoqërohen me efekte financiare. 

Projektligji i propozuar është përfshirë si nismë ligjore që qeveria shqiptare duhet të ndërmarrë në përmbushje të detyrimeve që rrjedhin nga aneksi 1, i Planit Kombëtar për zbatimin e marrëveshjes së MSA-së.

Institucioni zbatues i konventës është Ministri i Shtetit për Inovacionin dhe Administratën Publike.  

